Title: INFORMACIÓ: quatre coses sobre l'arquitectura romana
Course: Història de l'art. 2n Batxillerat

Pàgina de consulta. Segueix els links, obre les imatges i escolta .

L'ARQUITECTURA ROMANA

Els romans foren uns grans innovadors en el camp de l'arquitectura. La introducció de l'ús de nous materials com el formigó i el maó, juntament amb l'aparició de l'arc i la volta, va permetre fer uns edificis més sòlids i amplis.

L'arquitectura romana imperial gaudirà d'edificis públics de grans dimensions. Els llocs on es concentraran els grans edificis seran les ciutats, nuclis bàsics per a conèixer tant l'arquitectura com la societat i la cultura romanes.

Una característica important de l'arquitectura romana és la priorització dels aspectes tècnics i funcionals davant dels estètics, fet que els permet un gran desenvolupament en el camp de l'enginyeria.

Els romans construïen la majoria del seus edificis amb pedra i maó, però a partir del segle II a.n.e. també es va fer molt popular el marbre. Els romans van inventar l'opus caementicium, fet amb una barreja de pedres petites, grava, sorra, calç i aigua, equiparable al formigó actual.

L'arquitectura romana incorpora l'ús sistemàtic de l'arc de mig punt i la volta de canó, la volta d'aresta o la cúpula . Fan servir els tradicionals ordres arquitectònics grecs (dòric, jònic i corinti), als quals afegeixen l'ordre toscà i l'ordre compost.

Els edificis romans es poden diferenciar segons si sòn privats o públics. Entre el privats, cal destacar les cases, que poden ser unifamiliars (domus 1, 2, 3, 4) o de veïns (insulae 1, 2 ). Els emperadors i altres rics patricis es feien construir luxoses vil·les i palaus als afores de les ciutats.

En l'arquitectura de caràcter públic poden distingir els edificis religiosos i els edificis civils. Entre els edificis religiosos destaca el temple, erigit per al culte als déus. En els temples romans hi trobem influències etrusques (el pòdium, per exemple) i, sobretot, gregues (edificis arquitravats, per exemple).

Pel que fa als edificis civils, els romans van aixecar un gran nombre d'edificis que responien a les necessitats d'una societat complexa i evolucionada:
a) Edificis destinats a la diversió
- Termes: edificis de banys públics.
- Teatres: construcions semicirculars semblants als teatres grecs però aixecats sobre arcs i voltes.
- Amfiteatres: construcions de planta el·líptica on es celebraven lluites.
- Circs: construccions allargades on tenien lloc les curses de carros de cavalls.
b) Edificis de caràcter administratiu. Destaquen la basílica (edifici per a l'administració de justícia) i la cúria (edifici de govern).
c) Construccions commemoratives. Les columnes commemoratives i els arcs de triomf són construccions per recordar fets importants.
d) Construccions civils. Els ponts, les calçades, els aqüeductes ... es van construir per tot l'Imperi.

.